section_heading: Luftwaffe u prvim godinama Drugog svjetskog rata (1939. – 1941.)
paragraph_text: Prvog rujna 1939. godine Treći Reich napao je Poljsku. Luftwaffe se pokazala veoma važnom sastavnicom u taktici Blitzkriega, Bombarderi za obrušavanje Ju 87 preciznim bombardiranjem uništavali su obrambene položaje kroz koje su zatim prodirali njemački tenkovi. Iako je poljska vojska pokazala veliku hrabrost i požrtvovnost, jednostavno je nadjačana. Luftwaffe je također imala zadatak uništiti poljsko zrakoplovstvo. Brojni poljski zrakoplovi uništeni su na tlu, a dio je oboren u ogorčenim zračnim bitkama. Nekoliko Luftwaffinih pilota već je tada postalo zračnim asovima. Pobjeda nije bila bez gubitaka: u napadu na Poljsku uništeno je oko 300 njemačkih zrakoplova. Svjetsku javnost ogorčilo je višetjedno bombardiranje Varšave u kojem je Luftwaffe sudjelovala pri čemu je nekoliko tisuća Poljaka izgubilo život. Bombardiranje Varšave došao je nadgledati i Adolf Hitler osobno.